Bejaarde eienaars van leeupark aangevalDie Gibb-egpaar (Foto: Seaview Predator Park, Facebook) Die eienaars van ’n bekende leeupark digby Port Elizabeth is beseer nadat hulle Dinsdag in die park deur rowers aangeval en beroof is. Janice (81) and Rusty Gibb (79), eienaars van die Seaview Predator Park, was omstreeks 10:30 in hul motor op pad toe hulle by die park se hek deur twee mans oorval is. Volgens Jo-Ann Meiring, wildsbestuurder van die park, was die mans met ’n mes en ’n vuurwapen gewapen. “Die mans het die park se grenshening gebreek en só toegang tot die park verkry. Hulle het naby die hek vir die eienaars gaan lê en wag,” vertel Meiring. “Dit lyk asof die skelms die eienaars se weeklikse roetine ’n paar weke lank dopgehou het.” Die mans het die eienaars in hul motor sowat 400 meter vanaf die hek voorgekeer. Hulle het geld geëis. Rusty Gibb na die aanval (Foto: Verskaf) “Toe hulle besef die eienaars het nie geld by hulle nie, het hulle die eienaars aangerand. Hulle het ’n beursie en ’n selfoon gebuit, die sleutel in die motor se aansitter afgebreek en toe te voet gevlug.” Meiring sê dit gaan nou beter met Janice en Rusty. Albei is baie hard in hul gesigte geslaan. Janice het ’n blou oog en Rusty se neus is beseer en een van sy tande is beskadig. Kapt. Sandra Janse van Rensburg, woordvoerder van die polisie, sê die Kabega Park-polisie in Port Elizabeth ondersoek ’n saak van gewapende roof. Janice Gibb na die aanval (Foto: Verskaf) “Ons kyk na die positiewe kant en dank God dat hulle veilig is.” Die park se bestuur het op Facebook hul misnoeë oor die voorval uitgespreek. “Ons park het sedert die aanvang van die Covid-19-pandemie gesukkel om kop bo water te hou. Ons het hard gewerk om besoekers te lok sodat die park aan die gang kan bly en die diere gevoed en veilig gehou kan word. Dan kom skelms soos hierdie en besteel ons en maak bejaarde mense terselfdertyd seer. Ons is woedend en sal elke leidraad opvolg om seker te maak hierdie ruggraatlose skarminkels word gevang,” lui die inskrywing. Die park is in die middel 1970’s gestig. Die Gibb-egpaar het die park in die laat 1990’s gekoop en is sedertdien die eienaars.